**E-mental** je elektronický časopis o mentálnom zdraví, ktorý vychádza dvakrát ročne od roku 2013. Od svojho vzniku až do roku 2018 vychádzal pod záštitou *Slovenskej asociácie študentov a absolventov psychológie (SAŠAP)*, ktorá vznikla 11. marca 2009. V roku 2019 sa vtedajší predstavitelia Slovenskej asociácie študentov a absolventov psychológie a šéfredaktor časopisu E-mental, PhDr. Peter Kusý, PhD. dohodli na oddelení elektronického časopisu od asociácie. Preto časopis E-mental od roku 2019 dodnes vychádza pod záštitou *občianskeho združenia L. O. Ď.*.

Slovenská asociácia študentov a absolventov psychológie
-------------------------------------------------------

Slovenská asociácia študentov a absolventov psychológie vytvorila už v 5. roku svojej existencie priestor na vznik kvalitného časopisu, do ktorého prispievali tak ako ľudia zo Slovenska, tak aj zo zahraničia. V súčasnosti sa Slovenská asociácia študentov a absolventov psychológie venuje popularizovaniu psychológie medzi širokými davmi slovenskej odbornej i neodbornej spoločnosti prostredníctvom organizovania online a prezenčných workshopov, prednášok, diskusií, voľnočasových akcií (psychokiná, kvízy...) na svojich 7 pobočkách v Bratislave, Trnave, Nitre, Ružomberku, Banskej Bystrici, Prešove a Košiciach. Za svoj hlavný cieľ si kladie vytvárať priestor pre dobrovoľníctvo študentov psychológie, ktorí chcú už popri svojom vysokoškolskom štúdiu nadobudnúť cenné skúsenosti, kontakty, zručnosti i profesné vzťahy a prispieť tak ku celkovej destigmatizácii psychológie na území Slovenskej republiky. SAŠAP je taktiež členskou asociáciou European Federation of Psychology Students' Associations (EFPSA).

### E-mental pod záštitou SAŠAP

Každé číslo časopisu E-mental obsahovalo pravidelné rubriky, zamerané na recenzované teoretické a výskumné príspevky z oblastí mentálneho zdravia, školskej psychológie, sociálnych a behaviorálnych vied. Príbehom z reálneho života a praxe pomáhajúcich pracovníkov sa venovala rubrika *Kazuistika*. Rozhovor zo zaujímavými osobnosťami z tejto oblasti ponúkala rubrika *Osobnosti zo sveta psychológie*. *Kalendárium* bolo zamerané na tréning pamäti a obsahovalo všetky dôležité udalosti, ktoré sa v čase platnosti daného čísla konali. Sekcia *Na hrane*, ktorá sa venovala hraničným problémom, bola jednou z najobľúbenejších. Prakticky koncipovanou bola rubrika *Čo robiť keď*, ktorá ponúkala rady nielen v teoretickej rovine danej témy ale aj praktické aplikovateľné rady. *Správy a reflexie* z absolvovaných podujatí informovali o aktuálnych podujatiach pre psychológov. *Knižné recenzie* predstavovali zaujímavé psychologické knihy. Najnovšími rubrikami boli *A čo ďalej* a *Pohyb a zdravie*. Prvá menovaná popisovala možné pracovné odvetvia psychológov. Druhá poukazovala na možnosti prepojenia pohybu a mentálneho zdravia.

E-mental pod záštitou L. O. Ď.
------------------------------

V súčasnosti časopis publikuje príspevky z oblastí mentálneho zdravia, sociálnych a behaviorálnych vied. Všetky príspevky je možné zasielať počas celého roka kontinuálne. Redakciou schválené príspevky po recenznom konaní sú zaraďované do nasledujúcich rubrík:

* teoretické príspevky (recenzované)
* výskumné štúdie (prehľadové štúdie, metodické zdelenia) (recenzované)
* príspevky z jednotlivých oblastí praxe – kazuistiky (recenzované)
* správy a reflexie z absolvovaných podujatí
* recenzie odborných a vedeckých publikácií

Ďalej sa publiujú odborné texty, ktoré pripravujú členovia redakcie v rámci nasledujúcich rubrík:

* Pohyb a zdravie (recenzované)
* Čo robiť keď? (recenzované)
* A čo ďalej? (recenzované)
* Editoriál a interview s osobnosťami zo sveta psychológie

Externé odkazy
--------------

* Archív časopisu E-mental